Marina Berlusconi publică ultimul text scris de tatăl ei: "Vreau să împărtășesc moștenirea lui ideală"
- Iuliu Vlădescu
- 25 martie 2024, 10:22
În prefața noii cărți a lui Paolo Del Debbio, Marina Berlusconi vorbește despre ultima scriere a tatălui ei Silvio, înainte de a muri pe 12 iunie 2023, scrie RaiNews.
"Testament politic" și "moștenire ideală" de la Berlusconi
Un text de 4 pagini, scris de mână, redenumit deja "testament politic" și " moștenire ideală".
Avanpremiera cărții a fost publicată în ediţia de duminică a publicaţiei Corriere della Sera: "Mă aflam acolo cu el în acel salon de la spitalul San Raffaele din Milano, la începutul după-amiezii de sâmbătă, 10 iunie, când a scris aceste rânduri. Nu voi uita niciodată, niciodată" – spune președintele Mondadori.
"Sinteza credințelor și valorilor care l-au însoțit mereu"
"Îl vizitasem în seara precedentă şi mi s-a părut că era bine. Am revenit a doua zi şi din păcate am găsit un alt bărbat. Abandonat într-un fotoliu, foarte obosit, posomorât, suferind.
A fost ajutat să ajungă de la scaun la masă, a cerut un pix și o hârtie, și-a plecat capul într-o parte și a început să scrie. M-am așezat lângă el și l-am privit cum lucrează. La un moment dat s-a oprit, a ridicat privirea, s-a uitat în ochii mei și a spus ceva ce voi purta cu mine până în ultima clipă: "Vezi tu, Marina, viața e așa: vii, faci, faci, faci... și apoi pleci".
Mi-a dat textul, l-am citit şi m-am îngrozit. Pentru că a înţeles că ceea ce scria era moștenirea lui ideală, testamentul său, sinteza credințelor și valorilor care l-au însoțit mereu.
A continuat să scrie, iar când a terminat a cerut să fie dus înapoi în pat. Am rămas acolo încremenită, prefăcându-mă că nu am înțeles ceea ce înțelesesem foarte bine amândoi".
Ce conține testamentul lui Berlusconi
"Apoi am citit și recitit acele patru pagini de zeci de ori le-am ţinut în mâini ore întregi, zile întregi și de fiecare dată aveam senzaţia că nu mai pot respira. Sunt o amintire foarte privată, dar cred că este corect să nu rămână doar o memorie privată.
Nu conțin nimic nou, însă îmi place să le împărtășesc celor care l-au iubit pe tatăl meu, celor care au crezut în el și continuă să creadă în ideile lui."
(Traducerea: Cătălina Păunel, RADOR RADIO ROMÂNIA)